ธนชาตบุกตลาด เบี้ยรถราคาเดียว
ธนชาตประกันภัย รุกเบี้ยชั้น 1 ราคาเดียว ตั้งเป้าทำยอดรวม 7,000 ล้าน
9 มี.ค. 2559

ธนชาตประกันภัย รุกเบี้ยชั้น 1 ราคาเดียว ตั้งเป้าทำยอดรวม 7,000 ล้าน
นายพีระพัฒน์ เมฆสิงห์วี กรรมการผู้จัดการ บริษัท ธนชาตประกันภัย เปิดเผยว่า ในปีนี้บริษัทจะขยายตลาดประกันรถยนต์ชั้น 1 ประเภทค่าเบี้ยอัตราเดียวให้ครอบคลุมรถยนต์เพิ่มขึ้นเป็น 50 รุ่น จากปีที่ผ่านมามีเพียง 20 รุ่น เพื่อตอบสนองกับความต้องการของลูกค้าที่เปลี่ยนไป และต้องการความรวดเร็วในการตัดสินใจซื้อประกัน
นอกจากนี้ จะยกเลิกการขายประกันรถยนต์ชั้น 2+ ปกติ โดยปรับปรุงให้เป็นประกันรถยนต์ชั้น 2+ พิเศษ หรือ “ธนชาต 2+ จัดเต็ม” ที่คุ้มครองเพิ่มเติมด้านการชดเชย เหตุฉุกเฉิน และค่าเดินทางเข้ามาแทนที่ ลูกค้าสามารถผ่อนค่าเบี้ยได้ 0% เป็นเวลา 10 เดือน เพื่อให้สอดคล้องกับเศรษฐกิจและผลสำรวจความต้องการของลูกค้า
ทั้งนี้ ล่าสุดได้เปิดตัวประกันภัยครบวงจรสำหรับธุรกิจรายย่อย  “ธนชาต SME หายห่วง” และประกันภัยการเดินทางเป็นครั้งแรกอีกด้วย ตั้งเป้าปีนี้ทำเบี้ยรับรวมให้ได้ 7,000 ล้านบาท มาจากเบี้ยรถยนต์ 85% และเบี้ยที่ไม่ใช่รถยนต์ 25% 
สำหรับผลดำเนินงานปี 2558 ทำเบี้ยรับรวมได้ 6,088 ล้านบาท เติบโต 3% และมีกำไรสูงสุดถึง 1,100 ล้านบาท เติบโต 7%